SET ปิดลบ 16 จุดหลุด 1,500 สัปดาห์หน้าจับตา บจ.ประกาศงบฯ
SET ปิดลบ 16 จุดหลุด 1,500 สัปดาห์หน้าจับตา บจ.ประกาศงบฯ
22 ม.ค. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ  1,497.88 จุด ลดลง 15.63 จุด (-1.03%) มูลค่าการซื้อขาย 96,698.65 ล้านบาท
10 หุ้นกดดัชนีวันนี้

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวลงจนหลุดแนว 1,500 จุด โดย Sentiment จากนอกประเทศเป็นลบ จากตลาดหุ้นในภูมิภาคเอเชียต่างเคลื่อนไหวในแดนลบ เช่นเดียวกับตลาดในยุโรปที่เทรดบ่ายนี้ก็ติดลบ เหมือนกับดาวโจนส์ฟิวเจอร์ส ภายหลังจากที่ดัชนีผู้จัดการฝ่ายจัดซื้อ (PMI) ภาคการผลิตและภาคบริการของยูโรโซนออกมาต่ำกว่าที่คาด และเงินดอลลาร์สหรัฐฯก็เริ่มแข็งค่าขึ้น
ส่วนตลาดบ้านเรา Valuation ตึงตัวหลังจากที่ได้ตอบรับปัจจัยบวกไปมากแล้ว ไม่ว่าจะเป็นเรื่องของวัคซีนต้านไวรัสโควิด-19 และมาตรการกระตุ้นเศรษฐกิจ เป็นต้น ขณะเดียวกันก็ไม่มีปัจจัยใหม่เข้ามา นอกจากนี้ หุ้น DELTA, PTT, KTC, AOT ต่างปรับตัวลงก็มีความเป็นไปได้ที่อาจรับผลจากเกณฑ์ฟรีโฟลตใหม่ที่ตลาดฯเตรียมจะนำมาใช้
อย่างไรก็ดี สัปดาห์หน้าให้จับตาการทยอยประกาศผลประกอบการของบริษัทจดทะเบียนในกลุ่ม Real Sector ไม่ว่าจะเป็น SCC, PTTEP, DTAC เป็นต้น และติดตามการประชุมธนาคารกลางสหรัฐ (เฟด)
แนวโน้มการลงทุนในสัปดาห์หน้า นายวีระวัฒน์ กล่าวว่า ตลาดฯยังมีโอกาสที่จะพักตัว พร้อมให้แนวรับ 1,480 จุด ส่วนแนวต้าน 1,505-1,510 ถัดไป 1,530 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 5,899.13 ล้านบาท ปิดที่ 129.00 บาท เพิ่มขึ้น 4.00 บาท
BBL มูลค่าการซื้อขาย 4,771.88 ล้านบาท ปิดที่ 122.00 บาท ลดลง 5.00 บาท
PTT มูลค่าการซื้อขาย 4,201.17 ล้านบาท ปิดที่ 39.50 บาท ลดลง 1.25 บาท
STGT มูลค่าการซื้อขาย 3,405.18 ล้านบาท ปิดที่ 39.75 บาท เพิ่มขึ้น 2.00 บาท
SCB มูลค่าการซื้อขาย 3,074.97 ล้านบาท ปิดที่ 94.50 บาท เพิ่มขึ้น 0.75 บาท